HR Službeni list Europske unije L 138/110

PROVEDBENA ODLUKA KOMISIJE

оd 12. svibnja 2014.

o prekidanju antidampinškog postupka povezanog s uvozom kamenih aglomerata podrijetlom iz Narodne Republike Kine

(2014/272/EU)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 9. stavak 2.,

budući da:

A. POSTUPAK

POKRETANJE POSTUPKA

(1) U lipnju 2013. Europska komisija („Komisija”) pokrenula je antidampinški postupak povezan s uvozom u Uniju kamenih aglomerata podrijetlom iz Narodne Republike Kine i objavila obavijest o pokretanju postupka u Službenom listu Europske unije (2).

(2) Postupak je pokrenut nakon pritužbe koju je 14. svibnja 2013. podnijelo trgovačko društvo A.St.A Europe („podnositelj pritužbe”) u ime proizvođača Unije koji čine više od 25 % ukupne proizvodnje kamenih aglomerata u Uniji.

(3) Pritužba je sadržavala dokaz prima facie o dampingu dotičnog proizvoda i o posljedičnoj materijalnoj šteti, što je bilo dovoljno opravdanje za pokretanje postupka.

(4) Komisija je o pokretanju postupka obavijestila podnositelja pritužbe, ostale poznate proizvođače u Uniji, udruženje proizvođača u Uniji, poznate proizvođače izvoznike u Narodnoj Republici Kini („NRK”), predstavnike NRK-a, poznate uvoznike, poznate proizvođače sirovina i opreme za proizvodnju kamenih aglomerata u Uniji, poznate korisnike, udruženje proizvođača sirovina i udruženja korisnika i potrošača te im poslala upitnike. Zainteresirane strane dobile su priliku iznijeti svoje stavove u pisanom obliku i zatražiti saslušanje u roku određenom u obavijesti o pokretanju.

(5) Podnositelj pritužbe, ostali proizvođači u Uniji, proizvođači izvoznici u NRK-u, uvoznici i korisnici iznijeli su svoje stavove. Svim zainteresiranim stranama koje su to zatražile i dokazale da postoje posebni razlozi da ih se sasluša dana je mogućnost da budu saslušane.

B. POVLAČENJE PRITUŽBE I PREKID POSTUPKA

(6) Podnositelj pritužbe povukao je svoju pritužbu dopisom Komisiji od 18. veljače 2014.

(7) Na temelju članka 9. stavka 1. Osnovne uredbe postupak se može prekinuti ako se pritužba povuče, uz uvjet da takav prekid nije protivan interesu Unije.

(8) Ispitnim postupkom nisu otkriveni razlozi zbog kojih bi navedeni prekid bio protivan interesu Unije. Stoga je Komisija zaključila da bi se taj postupak trebao prekinuti. Zainteresirane su strane o tome obaviještene te im je omogućeno iznošenje primjedbi. Međutim, nisu primljene nikakve primjedbe.

(9) Komisija stoga zaključuje da bi se antidampinški postupak povezan s uvozom kamenih aglomerata u Uniju podrijetlom iz Narodne Republike Kine trebao prekinuti.

(10) Ova je Odluka u skladu s mišljenjem Odbora uspostavljenog člankom 15. stavkom 1. Osnovne uredbe,

DONIJELA JE OVU ODLUKU:

Članak 1.

Ovime se prekida antidampinški postupak povezan s uvozom u Uniju pločica i ostalih proizvoda ravne površine, blokova i ploča od umjetnog kamena lijepljenog smolom ili od aglomerata kamena i/ili stakla i/ili ogledala lijepljenog smolom podrijetlom iz Narodne Republike Kine i obuhvaćenih oznakama KN ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 i ex 7020 00 80.

Članak 2.

Ova Odluka stupa na snagu dan nakon objave u Službenom listu Europske unije.

Sastavljeno u Bruxellesu 12. svibnja 2014. Za Komisiju Predsjednik José Manuel BARROSO

(1) SL L 343, 22.12.2009., str. 51.

(2) SL C 183, 28.6.2013., str. 21.